送陸堯夫倅襄陽
作者：張嵲
朝代：宋

paragraphs: 我本江漢客，十年官到京。
君爲三吳士，歘有南雍行。
風波眇沿泝，水陸幸俱平。
是邦雖毁頓，生聚今尚成。
矧君勤令德，足以惠遺氓。
井邑應非舊，長江如故清。
峴山雖已赭，遺記尚縱横。
假日當訪古，兵廚宜細傾。
客心終憚遠，歸意欲遐征。
鬰紆懷土念，去往遊子情。
待君成政日，繄我契歸耕。
送别南歸路，復班三峴荆。
離居何以慰，日夕佇休聲。